**РЕШЕНИЕ № ПВ –55-ПР/2015 год.**

**за преценяване на необходимостта от извършване на оценка на**

**въздействието върху околната среда**

**На основание**: чл.93, ал.1 и ал.5 от Закона за опазване на околната среда(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми,проекти и инвестиционни предложения с предмета и целите на опазване на защитените зони*(Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС и становище от РЗИ Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: **”Разширение на териториалния обхват и дейността на площадка за приемане и временно съхранение на ООЧЦМС от битов и промишлен характер; събиране, транспортиране, временно съхранение и разкомплектоване на ИУЕЕО; събиране, транспортиране, временно съхранение и разкомплектоване на ИУМПС; събиране, транспортиране, временно съхранение на НУБА; събиране, транспортиране, временно съхранение на отпадъци от опаковки”**, което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони

**местоположение:** в имот № 56784.542.23, с адрес ул.“Васил Левски“ №242, район Северен, гр.Пловдив, Община Пловдив.

**Възложител: „КОЛЕКТРЕСУРС” АД,**

**Характеристика на инвестиционното предложение**:

Възложителят възнамерява да увеличи с 824 кв.м площта на съществуваща площадка от 700 кв.м до общо 1524 кв.м, представляващи цялата площ на гореописания имот с начин на трайно ползване „За друг вид производствен, складов обект“. За същестуващата площадка „КОЛЕКТРЕСУРС” АД има издадено решение за преценяване на необходимостта от ОВОС № ПВ-74-ПР/2013г. на РИОСВ- Пловдив.

Обекът разполага с необходимата инфраструктура, в това число пряка транспортна връзка до асфалтиран път, изградена ВиК мрежа и електрозахранване.

Инвестиционното предложение /ИП/ попада в обхвата на т. 11, буква “д“ от Приложение № 2 на Закона за опазване на околната среда / ДВ.бр.91 /2002 год./ и чл.2 ал.1, т. 1 от Наредбата за ОС.

Площадката на ИП **не попада** в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е BG0002016 „Рибарници Пловдив” за опазване на дивите птици, обявена със заповед № РД-81/03.02.2009г.(ДВ бр.14/2009г.) Предвид местоположението и характера на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху видовете, предмет на опазване в защитената зона.

 **мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

С реализацията на настоящото инвестиционно предложение се цели чрез разширяване на съществуващата площадка за съхраняване и третиране на отпадъци и отломки от цветни, черни метали и сплавите им (ООЧЦМС) от битов и промишлен характер, излязло от употреба електрическо и електронно оборудване (ИУЕЕО), излезли от употреба МПС (ИУМПС), негодни за употреба батерии и акумулатори (НУБА), отпадъци от опаковки, на терен с благоприятно за дейността разположение, постигане на по-цялостно и по-ефективно управление на отпадъци.

Разширението на площадката е свързано с оформяне на отделни сектори, където ще се извършва приемане, сортиране, разкомплектоване и временно съхраняване на цитираните видове отпадъци. Ще се обособят: площи за разделно събиране на черни и цветни метали и техните сплави, площ за ИУМПС, площи за различни-те видове ИУЕЕО, площи за НУБА, опаковки, както и складови отделения за опасни и битови отпадъци.

Капацитетът на съхранение след прибавяне на допълнителната площ ще бъде вариращ в зависимост от нуждите на клиентите и преработвателите. При всички случаи няма да се допуска препълване на площадката с отпадъци с цел недопускане на замърсяване на околната среда и стриктно спазване на нормативната уредба.

● Площадката, на която ще се извършват дейностите с отпадъци ще е с непропусклива повърхност.

● За недопускане на замърсяване на атмосферния въздух с неорганизирани прахови емисии при необходимост през летните месеци и сухите дни със силен вятър е предвидено вътрешните пътища и работната площадка да се оросяват с вода.

 ● В хода на експлоатация на обекта не се предполага значително замърсяване и дискомфорт на околната среда.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.
* Инвестиционното предложение ще се осъществи извън границите на защитени територии, съгласно Закона за защитените територии.
* Не се очаква засягане на качествата и регенеративната способност на природните ресурси в района.

**III. Способността за асимилация на екосистемата в естествената околна среда**:

* С реализацията на инвестиционното предложение не се очаква унищожаване, увреждане или влошаване състоянието на видове, предмет на опазване в най-близката защитена зона BG 0002016 „Рибарници Пловдив”, тъй като намерението ще се осъществи в индустриална територия, извън границите на зоната и без да се налага изграждане на допълнителна инфраструктура.
* Естеството на развиваната на площадката дейност не предполага емисии във води, въздух и почви, включително генериране на шум и отпадъци, в количества, които да окажат пряко или косвено негативно въздействие върху ключови елементи на зоната, респективно върху видовете, предмет на опазване.
* Реализирането на инвестиционното предложение не дава основания за предположения за кумулиране на такива въздействия, които да окажат значително безпокойство на видовете животни, предмет на опазване в зоната, което да доведе до негативни изменения в структурата и функциите на популациите им.

**IV. Характеристика на потенциалните въздействия-териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строителството и експлоатацията на инвестиционното предложение е ограничен и локален в рамките на имота.

● При спазване на технологичните изисквания на съхранение и превоз не се очаква неблагоприятно въздействие върху компонентите и факторите на околната среда и върху човешкото здраве.

* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.
* С писмо изх. № 2820/12.05.2015г. РЗИ- Пловдив е определила липсата на здравен риск при реализацията на инвестиционното предложение.

**V. Обществен интерес към предложението за строителство, дейности или технологии:**

 Възложителят е уведомил за своето инвестиционно предложение кметовете на Община Пловдив и Район Северен, както и засегнатото население чрез обява в интернет сайт. Осигурен е обществен достъп до информацията по реда на чл.6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административно-процесуалния кодекс.**

**Доц. Стефан Шилев 21.05.2015г.**

*Директор на РИОСВ - Пловдив*